2018. gada 27. februārī Noteikumi Nr. 127

Rīgā (prot. Nr. 13 30. §)

**XXVI Vispārējo latviešu dziesmu un XVI deju svētku**

**maksas pakalpojumu cenrādis**

Izdoti saskaņā ar Likuma par budžetu un

 finanšu vadību 5. panta devīto daļu

1. Noteikumi nosaka Latvijas Nacionālā kultūras centra (turpmāk – centrs) XXVI Vispārējo latviešu dziesmu un XVI deju svētku (turpmāk – svētki) ietvaros sniegto maksas pakalpojumu cenrādi.
2. Centrs svētku ietvaros maksas pakalpojumus sniedz saskaņā ar cenrādi (pielikums).
3. Centrs ne vairāk kā 2 % no katrā svētku norises vietā pieejamā biļešu skaita ir tiesīgs noteikt svētku goda viesu ieejas kartēm bez nominālvērtības.
4. Svētku pasākumu biļešu cenai piemēro 10 % atlaidi šādām sociālajām grupām:
	1. daudzbērnu ģimenēm, uzrādot Latvijas Goda ģimenes apliecību "3+ Ģimenes karte" vai daudzbērnu ģimenes statusu apliecinošu dokumentu;
	2. personām ar I, II vai III invaliditātes grupu, uzrādot invaliditātes apliecību;
	3. politiski represētajām personām, uzrādot politiski represētās personas apliecību.
5. Maksu par šo noteikumu 2. punktā minētajiem pakalpojumiem, kas saistīti ar svētku pasākumu biļetēm, iekasē biļešu tirdzniecības pakalpojumu sniedzējs un normatīvajos aktos noteiktajā kārtībā pārskaita centra budžetā.
6. Cenrāža 20. punktā noteikto maksas pakalpojumu izcenojumu ne vēlāk kā līdz 2018. gada 2. aprīlim apstiprina centra direktors, veicot aprēķinus atbilstoši Ministru kabineta 2011. gada 3. maija noteikumu Nr. 333 "Kārtība, kādā plānojami un uzskaitāmi ieņēmumi no maksas pakalpojumiem un ar šo pakalpojumu sniegšanu saistītie izdevumi, kā arī maksas pakalpojumu izcenojumu noteikšanas metodika un izcenojumu apstiprināšanas kārtība" 1. pielikumam.
7. Veicot šo noteikumu 6. punktā minēto cenas aprēķinu, centrs ņem vērā šādas izmaksas:
	1. tirdzniecības vietas noma;
	2. tirdzniecības telts noma;
	3. elektrības nodrošinājums;
	4. tirdzniecības vietas noformējums;
	5. tirdzniecības vietas galdu un solu izmaksas;
	6. atkritumu savākšanas pakalpojums;
	7. administratīvie izdevumi;
	8. citas izmaksas, kas pēc būtības nepieciešamas konkrētā pakalpojuma sniegšanai.
8. Maksu par cenrāža 20. punktā minētajiem pakalpojumiem iekasē:
	1. ar tāda maksājumu pakalpojuma sniedzēja starpniecību, kuram ir tiesības sniegt maksājumu pakalpojumus Maksājumu pakalpojumu un elektroniskās naudas likuma izpratnē;
	2. centrā ar maksājumu karti maksājumu karšu pieņemšanas terminālī vai citā alternatīvā sistēmā, ja centrs vai starpniekinstitūcija to tehniski nodrošina.
9. Noteikumi ir spēkā līdz 2018. gada 31. jūlijam.

Ministru prezidents,

veselības ministra

pienākumu izpildītājs Māris Kučinskis

Kultūras ministre Dace Melbārde